“ซอฟท์แบงค์” ทุ่ม $3.3 พันล้าน ซื้อกิจการ “ฟอร์เทรส อินเวสท์เมนท์” ของสหรัฐ
"ซอฟท์แบงค์" ทุ่ม $3.3 พันล้าน ซื้อกิจการ "ฟอร์เทรส อินเวสท์เมนท์" ของสหรัฐ
15 ก.พ. 2560

ซอฟท์แบงค์ (SoftBank) ผู้ให้บริการโทรคมนาคมสัญชาติญี่ปุ่น เปิดเผยว่า บริษัทได้เตรียมเข้าซื้อกิจการบริษัทฟอร์เทรส อินเวสท์เมนท์ กรุ๊ป (Fortress Investment Group) ซึ่งเป็นบริษัทเพื่อการลงทุนสัญชาติอเมริกัน ด้วยงบประมาณราว 3.3 พันล้านดอลลาร์ เพื่อก่อตั้งกองทุนเพื่อการลงทุนในระดับนานาชาติ
ทั้งนี้ ซอฟท์แบงค์มีแผนในการนำองค์ความรู้ด้านการลงทุนของฟอร์เทรสมาใช้ในการจัดตั้งกองทุนเพื่อการลงทุนมูลค่ากว่า 1 แสนล้านดอลลาร์ ร่วมกับกองทุนบริหารความมั่นคั่งของซาอุดิอาระบียและหุ้นส่วนรายอื่นๆที่มีศักยภาพ
สำหรับการทำธุรกรรมอาจจะเสร็จสิ้นในเดือนธ.ค.ปีนี้ อย่างไรก็ตาม สำนักงานใหญ่ของฟอร์เทรสจะยังคงตั้งอยู่ในนครนิวยอร์ก และบริหารงานเป็นอิสระเช่นเดิม
ทั้งนี้ ฟอร์เทรส ก่อตั้งขึ้นในปี 2541 โดย ณ สิ้นสุดเดือนก.ย. 2559 บริษัทมีทรัพย์สินที่อยู่ในการบริหารจัดการมูลค่า 7.01 หมื่นล้านดอลลาร์ และมีพนักงานในองค์กรราว 1,100 คน